Kolwyntjie-kleuterskool: “Ek word nou gedreig,” sê hoofDie foto is digitaal gemanipuleer om die kinders se identiteit te beskerm. Die kleuterskool in Centurion, wat van rassisme beskuldig word oor ŉ foto wat op sosiale media gedeel is, sê hulle ontvang nou dreigemente “dat hulle op pad is en die skool gaan afgebrand word”. Die kleuterskool word van rassisme beskuldig nadat ŉ ouer ŉ foto op sosiale media gedeel het waarin dit lyk asof kinders volgens ras geskei is. Die foto is van ses wit kinders, wat saam by ŉ tafeltjie sit en kolwyntjies eet, met ŉ swart dogtertjie wat 19 maande oud is, wat alleen by ŉ tafel langsaan sit. Maroela Media het intussen met die hoof van die kleuterskool gepraat en het besluit om die skool en hoof anoniem te hou uit vrees vir moontlike verdere dreigemente. Volgens die hoof het een van die kinders by die kleuterskool Woensdag verjaar en het die se ma kolwyntjies saam skool toe gestuur. Sy het verduidelik die betrokke dogtertjie het saam met ŉ ander kind gespeel terwyl die ander ses kinders solank gaan sit het. Die onderwyser het hierna haar assistent gevra om die ander twee meisies na die tafels toe te bring. Sy het albei by die ander tafel laat sit, aangesien daar net plek vir ses kinders per tafel is. Net toe sy die foto wou neem, het die ander meisie begin huil, waarna die assistent haar opgetel het. Dit is toe dat die foto geneem is. Volgens die hoof het Panyaza Lesufi, Gautengse LUR van onderwys, Donderdagoggend laat weet hy gaan die skool besoek en het hy en maatskaplike werkers kort hierna daar opgedaag. “Hy was tien minute lank hier. Ek het vir hom verduidelik wat gebeur het en hy het hierna in elke klas ingestap. Hy het ook neergeskryf hoeveel swart en hoeveel wit kinders, onderwysers en assistente hier is voordat hy gery het.” Die hoof het gesê die maatskaplike werkers het hierna met die betrokke juffrou en assistent gepraat voordat hulle weg is. ŉ Amptelike ondersoek is intussen deur Lesufi se departement van stapel gestuur. Die ma van die betrokke kind het die foto Woensdag op ŉ WhatsApp-groep vir ouers ontvang. “Sy het gesê dit breek haar hart en sy het onmiddellik haar kind kom haal. Ons wou verduidelik, maar sy het net gery.” Die betrokke kind word glo daagliks deur die skool by haar huis gehaal en weer afgelaai. Volgens die hoof het sy intussen weer probeer om met die ma te praat, maar sonder sukses. Die hoof het ook gesê sy is deur haar regsverteenwoordiger aangeraai om ŉ klag van intimidasie by die polisie aanhangig te maak, nadat sy dreigemente ontvang het. “Mense bel my en sê ‘We are coming for you tonight and we are going to burn your school’.” “As mense net kon weet hoe lief ons vir hierdie dogtertjie is en hoe gelukkig sy hier was. Haar ma doen haar ŉ onreg aan.” Volgens die hoof het die ma die dogtertjie net tydelik in die skool gesit en sou sy haar teen die einde van die jaar na ŉ Engelse skool geskuif het. ŉ Ouer, wie se driejarige seuntjie by die kleuterskool skoolgaan, het intussen aan Maroela Media gesê dit wat gebeur het, “het niks met die dogtertjie se ras te doen nie”. Sy het gesê al die kinders speel baie lekker saam en almal kry dieselfde liefde en aandag. “Daar was nog nooit enige vorm van segregasie of rassisme nie. Dit is ontstellend om so iets te lees, veral as jy weet dit is nie waar nie.”